AZ ELSŐFOKÚ BÍRÓSÁG ÍTÉLETE (fellebbezési tanács)
2008. június 18.
T‑164/07. P. sz. ügy
Asa Sundholm
kontra
az Európai Közösségek Bizottsága
„Fellebbezés – Közszolgálat – Tisztviselők – Szakmai előmeneteli jelentés – 2003‑as értékelési időszak – Védelemhez való jog – Elfogadhatatlan fellebbezés – Megalapozatlan fellebbezés”
Tárgy: Az Európai Unió Közszolgálati Törvényszékének (második tanács) F‑30/05. sz., Sundholm kontra Bizottság ügyben 2007. március
1‑jén hozott ítélete ellen benyújtott és ezen ítélet megsemmisítésére irányuló fellebbezés.
Határozat: Az Elsőfokú Bíróság a fellebbezést elutasítja. Asa Sundholm maga viseli saját költségeit, valamint köteles viselni a Bizottságnál
a jelen eljárás során felmerült költségeket.
Összefoglaló
1.      Tisztviselők – Értékelés – Szakmai előmeneteli jelentés – Védelemhez való jog – Terjedelem
(Személyzeti szabályzat, 43. cikk)
2.      Fellebbezés – Jogalapok – Először a fellebbezés keretében felhozott jogalap – Elfogadhatatlanság
(A Bíróság alapokmánya, 51. cikk)
1.      A Bizottság által bevezetett értékelési rendszer keretében nem tekinthető a védelemhez való jog tiszteletben tartása elve
megsértésének, ha a fellebbviteli értékelő, az értékelt tisztviselővel való kontradiktórius tárgyalás nélkül, kikéri az értékelő
vagy az értékelt tisztviselő munkatársainak a véleményét, amennyiben az így szerzett információk nem különböznek az értékelő
és az ellenjegyző által korábban megfogalmazott értékelések alapjául szolgáló információktól, vagy ha különböznek is, a fellebbviteli
értékelő nem szándékozik azokat a tisztviselő terhére figyelembe venni.
(lásd a 28. és 29. pontot)
Hivatkozás: az Elsőfokú Bíróság T‑308/04. sz., Ianniello kontra Bizottság ügyben 2007. november 20‑án hozott ítéletének (az
EBHT‑ban még nem tették közzé) 73. pontja.
2.      Azt állítani az Elsőfokú Bíróság előtt, hogy a Közszolgálati Törvényszék valamely következtetése téves, attól különböző ténybeli
előfeltevés alapján, mint amely alapján a Közszolgálati Törvényszékhez fordultak, az a jogvita tárgyát kiterjesztő új jogalapnak
minősül, amely első alkalommal a fellebbezési eljárásban nem adható elő. Márpedig a fellebbviteli bíróság hatásköre az első
fokon megtárgyalt jogalapokról hozott jogi döntés megítélésére korlátozódik.
(lásd a 41. és 42. pontot)
Hivatkozás: a Bíróság C‑266/05. P. sz., Sison kontra Tanács ügyben 2007. február 1‑jén hozott ítéletének (EBHT 2007., I‑1233. o.)
95. pontja és az ott hivatkozott ítélkezési gyakorlat.